יצחק רפאל

ממוזער|רפאל ב-1951
ממוזער|רפאל ב-1969
**יצחק רפאל** (**וֶרפֶל**; י"א בתמוז ה'תרע"ד, 5 ביולי 1914 – כ"א באב ה'תשנ"ט, 3 באוגוסט 1999) היה ממנהיגי המפד"ל וכיהן מטעמה כחבר הכנסת ושר. היה חבר "המרכז העולמי של המזרחי - הפועל המזרחי", יו"ר הנהלת "מוסד הרב קוק" ו"יד הרב מימון", חתן פרס ביאליק ופרס הרב קוק, על מפעליו בתחום הספרות התורנית. 

## ביוגרפיה

### באירופה
נולד בסאסוב אשר בגליציה, לשמואל-צבי ואסתר ורפל. תקופה קצרה בחייו למד אצל הרב שלמה שיקלר, ובתר"ץ נבחן בישיבת חכמי לובלין. לשם כך למד 200 דפי גמרא על-פה. כשהגיע רפאל להיבחן, קיבל אותו הרב מאיר שפירא בזכות דבר תורה שאמר, אבל לאחר שלושה שבועות עזב את הישיבה בשל תחושת זרות. לאחר מכן המשיך בלימודי הקודש לצד לימודי מתמטיקה, פיזיקה ולטינית. משם התקדם ללימודים בגימנסיה היהודית בלבוב, ובמהלך לימודיו התמקד בספרות ובהיסטוריה. בד בבד עם לימודי החול, המשיך בלימודי הקודש בבתי כנסת מקומיים. בלבוב היה חבר תנועת תורה ועבודה הפועל המזרחי, ממייסדי בני עקיבא בפולין וראש מחלקת "ההכשרה" של "החלוץ-המזרחי" בפולין.

### בישראל
רפאל עלה לארץ ישראל בניסן תרצ"ה, ובהמלצת הרב מרדכי אהרנפרייז, החל ללמוד באוניברסיטה העברית בחוגים ליהדות והיסטוריה כללית. הוא קיבל תואר במאי 1940.

נישא לסופרת גאולה בת-יהודה (בת הרב יהודה לייב פישמן מימון) והמשיך ללמוד יחד איתה באוניברסיטה העברית. בהמשך סיים לימודי תואר שני במדעי הרוח.

היה פעיל ב"הגנה", שימש מורה בבית-הספר "מעלה" בירושלים, שם הנהיג שיטה משלו ללימודי היסטוריה יהודית.

לבקשת חמיו, החל לנהל את מוסד הרב קוק, תפקיד שאותו מילא עד מותו. בתקופה זו היה פעיל בתחום הספרות הדתית, ערך את השבועון הדתי "במישור" (היה פעיל במשך שבע שנים) והוציא את כתבי העת **אמנה** ו**ארשת**. במקביל ערך את כתב העת '''סיני'''.

פרסום ספרו על החסידות בגיליונות **סיני**, העניק לו שם כבעל ידע בחסידות והוא הרצה בבמות שונות על תולדות החסידות. הייתה לו אף פינה קבועה במוצאי שבת ברדיו קול ירושלים.

בשנים 1957-1956 עשה רפאל עבודת מחקר באוניברסיטת לונדון וב-Jew's College. בהמשך, קיבל תואר דוקטור בספרות מבית המדרש לרבנים באמריקה בניו יורק, בהדרכתו של הרב פרופסור שאול ליברמן. על עבודת הדוקטורט בנושא **[[ספר המנהיג]]** לרבי אברהם הירחי זכה בפרס ביאליק לחוכמת ישראל. בשנת תשמ"ו זכה בפרס הרב קוק לספרות תורנית. בתשמ"ט זכה בפרס על שם השר חיים משה שפירא.

### פעילות פוליטית
רפאל שימש מנהל "המחלקה למלאכה ולמסחר זעיר" בסוכנות היהודית.

בשנת 1942 היה נציג הפועל המזרחי בהנהלת "מגבית ההתגייסות", והחל משנת 1944 היה חבר הוועד הלאומי.

בתקופת מלחמת העצמאות כיהן הן כחבר "ועדת המוסדות לענייני ירושלים", הן כמנהל "המשרד לנפגעי המלחמה" והן כחבר הנהלת הסוכנות היהודית וראש מחלקת העלייה, תפקיד שאותו מילא עד 1953.

יצחק רפאל כיהן כחבר כנסת במשך שמונה קדנציות רצופות, מהכנסת השנייה ועד הכנסת השמינית. במשך כל תקופת כהונתו היה חבר בוועדת החוץ והביטחון, בכנסת השלישית והשמינית שימש יו"ר ועדת החוקה, חוק ומשפט. 

היה סגן שר הבריאות בין השנים 1965-1961, תקופה שבה התחוללה פרשת תל גיבורים, פרשת שוחד שהנאשמים העיקריים בה היו חברי המפד"ל. סערה ציבורית שהתחוללה בעקבות הפרשה, הביאה את ראש הממשלה למנות, ב-25 באוקטובר 1964, ועדת חקירה בראשות שופט בית המשפט המחוזי משה גולן. בדו"ח שהגישה הוועדה נקבע שנמצא דופי בהתנהגותו רפאל, ובעקבות זאת התפטר רפאל מתפקידו כסגן שר הבריאות. לאחר שהופעל עליו לחץ ציבורי, ויתר רפאל על חסינותו כחבר הכנסת, והוגש נגדו כתב אישום בחשד שלקח שוחד כתרומות למוסד הרב קוק, שבראשו עמד. הוא זוכה, משום שהעד המרכזי יהודה שפיגל, שהורשע לפניו, סירב להעיד נגדו.

רפאל כיהן כשר הדתות בשנים 1974–1976 בממשלתו של יצחק רבין. בטרם מונה לשר, פנה יהודה שפיגל אל גולדה וביקש  שרפאל לא ימונה לשר, בגלל פרשת תל גיבורים, אך בקשתו של שפיגל לא סיכלה את המינוי. במהלך כהונתו כשר, ביקר את פעילות תנועת גוש אמונים, שביצע מבצעי התנחלות ביהודה ושומרון ללא אישור הממשלה, ושפעיליה התעמתו עם חיילי צה"ל שהגיעו לפנותם. הוא תמך בהסכם הביניים בין ישראל למצרים בספטמבר 1975 ופעל למען החזרת עקורי איקרית ובירעם לכפרם. גישתו המדינית המתונה הביא לחיכוכים עם קבוצת "צעירי המפד"ל", קבוצת פעילי המפלגה שהייתה פעילה גם בהקמת תנועת "גוש אמונים".

רפאל נמנע, יחד עם זבולון המר, בהצבעת אי אמון בממשלה, ב־14 בדצמבר 1976. את הצעת האי-אמון הגישה החזית הדתית התורתית (אגודת ישראל ופועלי אגודת ישראל) בשל חילול השבת שנגרם, לטענתם, כשחלק משרי הממשלה לא הספיקו לחזור לביתם לפני כניסת השבת מטקס קבלת מטוסי ה־F-15 הראשונים שהגיעו לחיל האוויר. שבוע אחר כך, החליט ראש הממשלה רבין, בהתייעצות עם שר המשפטים חיים צדוק, לראות בהצבעתם זו התפטרות. מיד אחר כך החלו "צעירי המפד"ל" לפעול להדחתו מהנהגת המפד"ל . ב-20 במרץ 1977 נערכו בחירות פנימיות במפד"ל ובהם הודח רפאל מהרשימה לכנסת. הוא פנה לבית המשפט בבקשה לביטול הבחירות, ובמקביל - ביקש לרוץ ברשימה עצמאית לכנסת. לבסוף, לאחר שפנייתו לבית המשפט נדחתה, החליט לפרוש מהחיים הפוליטיים ולא לרוץ לכנסת שוב.

בשנת 1970, הגיש רפאל קובלנה פלילית לפי חוק לשון הרע, נגד העיתונאית סילבי קשת, משום שטענה שביקר במועדונים מפוקפקים וכי יש לו קשרים עם אנשי העולם התחתון. קשת הגישה נגדו תביעה אזרחית, על שטען כי בכתבתה "הגדישה את הסאה, גם לפי דרכה, במידת השקרים ובהיקף העלבונות". השניים התפשרו מחוץ לבית המשפט והבהירו כי לא התכוונו לפגוע זה בזה. קשת הצהירה כי לא היה יסוד לדברים ולמשמעויות שפורסמו בכתבתה.

## משפחתו
בנו היחיד (שנפטר עוד בחייו) היה הרב שילה רפאל, חבר בית הדין הרבני בירושלים, ורב שכונת קריית משה בירושלים.

## כתביו

### ספריו
* 
* 
* 
* 
* 
* 
* 
* 
* 
* 
* 
* 
* **שבעה בפולין** : מסע בין קברי אחים, ירושלים תש"מ

### תדפיסים
* **רש"י בתשובותיו**, ירושלים תש"א (תדפיס מספר רש"י)
* **כתבי הפרופ' הר"ש אסף : רשימה ביבליוגרפית**, ירושלים ת"ש (תדפיס ממאסף "יבנה" ספר ב, ת"ש)
* **גאון וצדיק - מראשוני הציונות בגליציה** : רבי שרגא פייבל שריאר מבוהורידשני, ירושלים תשמ"ט (תדפיס מקובץ "שרגאי ג'".)
* **התוספות ורב האי גאון**, לונדון תשכ"ז, (תדפיס מתוך ספר היובל לכבוד הרב הראשי ר' ישראל ברודי, לונדון, תשכ"ז)
* **כתבי הרב משה אביגדור עמיאל : רשימה ביבליוגרפית**, ירושלים תש"ג, (תדפיס מ"ספר היובל" להרב מ.א.עמיאל)
* 
* 
* **ד"ר בנימין מנשה לוין : רשימה ביו-ביבליוגרפית**, ירושלים ת"ש, (תדפיס מתוך 'ספר היובל' לד"ר ב.מ.לוין)
* **תערוכת רש"י בירושלים**, ירושלים ת"ש, תדפיס מ'במישור' שנה א', גליונות כ"ז-כ"ח, כ"ט, ל', ל"א

### ספרים בעריכתו
* **[[אנציקלופדיה של הציונות הדתית]]**, מוסד הרב קוק, ירושלים תשי"ח - תשס"א.
* 
* 
* 
* , 
* , 
* 
* ; כינס, סידר והקדים מבוא יצחק רפאל. מוסד הרב קוק, תשמ"ה/ 1985 (ספר זה זיכה את י' רפאל בפרס הרב קוק לספרות תורנית)

## לקריאה נוספת
* 
* משה קרונה, ד"ר יצחק רפאל - איש ציבור בהיכל המחקר, בתוך: **אישים וניחוחים: מגיד שיחות**, ת"א: מורשת, 1991, עמ' 126–137.

## קישורים חיצוניים

* 
* 
* 
* 
* 
* 
* 
* 
* יצחק אלפסי, **כתבי יצחק רפאל : רשימה ביבליוגרפית**, הוצאת דעת תורה, ירושלים תשמ"ח.

## הערות שוליים

קטגוריה:אנשי העלייה החמישית
קטגוריה:בוגרי האוניברסיטה העברית בירושלים
קטגוריה:בוגרי ישיבת חכמי לובלין
קטגוריה:חברי הכנסת מטעם המפד"ל
קטגוריה:חברי הוועד הלאומי
קטגוריה:חברי אספת הנבחרים הרביעית
קטגוריה:חוקרי חסידות
קטגוריה:זוכי פרס ביאליק לחכמת ישראל
קטגוריה:זוכי פרס הרב קוק
קטגוריה:משפחת מימון
קטגוריה:חברי הנהלת הסוכנות היהודית
קטגוריה:יהודים הקבורים בבית הקברות סנהדריה
קטגוריה:מוסד הרב קוק: אישים
קטגוריה:עורכי כתבי עת תורניים
קטגוריה:חברי הכנסת השנייה
קטגוריה:חברי הכנסת השלישית
קטגוריה:חברי הכנסת הרביעית
קטגוריה:חברי הכנסת החמישית
קטגוריה:חברי הכנסת השישית
קטגוריה:חברי הכנסת השביעית
קטגוריה:חברי הכנסת השמינית
קטגוריה:אישים שהשתתפו בוועידות הקונגרס הציוני העולמי
קטגוריה:כותבי אוטוביוגרפיה ישראלים
קטגוריה:יושבי ראש ועדת החוקה, חוק ומשפט
קטגוריה:שרי ממשלת ישראל השש עשרה
קטגוריה:ישראלים שנולדו ב-1914
קטגוריה:ישראלים שנפטרו ב-1999
קטגוריה:זוכי פרס שפירא